ΓΡΑΠΤΗ ΕΡΩΤΗΣΗ E-4000/97 υποβολή: Danilo Poggiolini (PPE), Pierluigi Castagnetti (PPE), Antonio Graziani (PPE), Giampaolo D'Andrea (PPE), Michl Ebner (PPE), Livio Filippi (PPE), Maria Colombo Svevo (PPE), Vincenzo Viola (PPE), Carlo Casini (PPE), Alessandro Fontana (PPE) και Giovanni Burtone (PPE) προς την Επιτροπή (14 Iανουαρίου 1998)

Θέμα: Κριτήρια επιλογής για την πρόσληψη ασκουμένων στις διοικητικές υπηρεσίες της Επιτροπής

Λαμβάνοντας υπόψη τον αυξανόμενο αριθμό αιτήσεων για τη διεξαγωγή άσκησης στις υπηρεσίες της Επιτροπής και τον περιορισμένο αριθμό θέσεων, που, αναγκαστικά, έχει ως αποτέλεσμα την απόρριψη πολλών αιτήσεων, και υπό το πρίσμα της επιβεβλημένης διαφάνειας που πρέπει να χαρακτηρίζει τις σχέσεις μεταξύ των πολιτών της Ένωσης και των οργάνων της,

1. μπορεί η Επιτροπή να αναφέρει με σαφήνεια και ακρίβεια ποια είναι, στο πλαίσιο των εθνικών ποσοστώσεων, τα κριτήρια επιλογής για την πρόσληψη των ασκουμένων στις διοικητικές της υπηρεσίες, και συγκεκριμένα όσον αφορά την πρώτη επιλογή, βάσει της οποίας οι υποψήφιοι εγγράφονται στην «Κυανή Βίβλο»;

2. βάσει ποιων κριτηρίων αμείβονται μόνον ορισμένοι ασκούμενοι;

3. μπορεί, τέλος, η Επιτροπή να κοινοποιήσει τις διάφορες εθνικές ποσοστώσεις, παρέχοντας αριθμητικά στοιχεία;

Απάντηση του κ. Santer εξ ονόματος της Επιτροπής (30 Ιανουαρίου 1998)

1. Τα κριτήρια επιλογής για τη διεξαγωγή άσκησης στις υπηρεσίες της Επιτροπής αναφέρονται στους κανόνες για ενδοϋπηρεσιακή κατάρτιση της 7ης Ιουλίου 1997.

Η κατάρτιση στις υπηρεσίες της Επιτροπής είναι προσιτή σε υποψήφιους που δεν έχουν ήδη πραγματοποιήσει παρόμοια κατάρτιση σε άλλο ευρωπαϊκό όργανο ή φορέα και οι οποίοι έχουν ολοκληρώσει την ημερομηνία λήξεως της υποβολής αιτήσεων πλήρη πανεπιστημιακό κύκλο σπουδών και έχουν λάβει πανεπιστημιακό ή ισότιμο τίτλο. Το όριο ηλικίας είναι 30 χρονών και οι υποψήφιοι πρέπει να γνωρίζουν πολύ καλά μια κοινοτική γλώσσα και ικανοποιητικά μια δεύτερη.

Οι αιτούντες επιλέγονται βάσει προσόντων και παρόλο που δεν υπάρχουν ποσοστώσεις ανά κράτος μέλος διατηρείται κάποια γεωγραφική ισορροπία αφού ληφθεί υπόψη ο πληθυσμός κάθε χώρας και ο αριθμός των αιτούντων. Δίνεται προτεραιότητα στους αιτούντες βάσει των αποτελεσμάτων των σπουδών τους.

Η Επιτροπή καθιέρωσε αυστηρότερη και συστηματικότερη διαδικασία για την εξέταση των αιτήσεων των ασκουμένων με τη δημιουργία ομάδων προεπιλογής για κάθε εθνικότητα που αποτελούνται από υπαλλήλους της Επιτροπής της εθνικότητας αυτής.

2. Ο αριθμός των ασκουμένων που λαμβάνουν υποτροφία καθορίζεται από τον προϋπολογισμό. Η Επιτροπή θα προτιμούσε να είναι σε θέση να αμοίβει όλους τους ασκουμένους τους και για τον λόγο αυτό έγραψε στον πρόεδρο του Κοινοβουλίου και τον πρόεδρο της επιτροπής προϋπολογισμών στις 23 Οκτωβρίου 1997 για να τους ενημερώσει ότι προτίθεται να αυξήσει σταδιακά τον αριθμό διαθέσιμων υποτροφιών από 800 σε 1200 ετησίως για να εξασφαλιστεί η αμοιβή όλων των ασκούμενων. Η διαδικασία αυτή θα αρχίσει το 1999 με αίτημα να αυξηθεί κατά 10% το κονδύλιο προϋπολογισμού Α-3200 για την πρακτική άσκηση.

3. Δεν υπάρχουν εθνικές ποσοστώσεις για τους ασκούμενους. Θα σταλεί κατευθείαν στο Αξιότιμο Μέλος του Κοινοβουλίου και στη Γραμματεία του Κοινοβουλίου πίνακας ο οποίος αναφέρει τον αριθμό των ασκουμένων που προσελήφθησαν το 1996 και 1997 ανά εθνικότητα.